S Dorf ligt im Tal vode  Sissle, wo sich a dere Stöu zumene breite und flache Becki uswiitet. Im Südweschte zwiigt s Tal vom Bruggbach ab. S Becki hät eppe e Durchmässer vomne Kilometer und rundume hets waldriichi Hügel vom Tafeljura. Die Hügel hend meischtens im undere Teil Flankene, wo steil ufe gönd. Im obere Teil hets de meischtens flachs Land (uf Hochdütsch Hochebene). S Siedligsgebiet vo Frigch isch mit de Gmeind Gipf-Oberfrigch zämegwachse. Ganz im Norde, am Ändi vomene chliine Sittetal, ligt de Hang vom Chaischtebärg, wo mer Wyräbe apflanzt het. Im Oschte isch de Frigcherberg, wo 650 Meter höch isch, im Süde ligt d Chornbärgeräbni (540 m. ü. M), wo mer viil Landwirtschaft betriibt, und im Weschte ligt de Wolbärg (556. m ü. M.) Wenn mer ufe Wolbärg well ufestiige, isch es nit sone Chrampf, well de Aschtiig im Gägesatz zo de übrige Hügel flach und gliichmässig isch.